CELEX: 52011XG0308(01)
Language: da
Date: 2011-03-08 00:00:00
Title: Rådets konklusioner om investering i morgendagens europæiske sundhedspersonale — Muligheder for innovation og samarbejde

8.3.2011   
            
            
               DA
            
            
               Den Europæiske Unions Tidende
            
            
               C 74/2
            
         Rådets konklusioner om investering i morgendagens europæiske sundhedspersonale — Muligheder for innovation og samarbejde
   2011/C 74/02
   RÅDET FOR DEN EUROPÆISKE UNION,
   
               1.
            
            
               MINDER OM, at i henhold til artikel 168 i traktaten om Den Europæiske Unions funktionsmåde skal Unionens indsats være et supplement til de nationale politikker og være rettet mod at forbedre folkesundheden; den skal også fremme samarbejdet mellem medlemsstaterne på området folkesundhed og om nødvendigt støtte deres indsats og fuldt ud respektere medlemsstaternes ansvar for organisation og levering af sundhedstjenesteydelser og behandling på sundhedsområdet,
            
         
               2.
            
            
               MINDER OM, at i henhold til artikel 168 i traktaten om Den Europæiske Unions funktionsmåde samordner medlemsstaterne indbyrdes og i kontakt med Kommissionen deres politikker og programmer,
            
         
               3.
            
            
               MINDER OM Rådets konklusioner af 2. juni 2006 om fælles værdier og principper i Den Europæiske Unions sundhedssystemer, der især påpeger behovet for at sikre adgang til og levere sikker pleje af høj kvalitet, der bygger på dokumentation,
            
         
               4.
            
            
               MINDER OM Kommissionens grønbog om »Sundhedspersonale i Europa« af 10. december 2008 og rapporten om den åbne høring om grønbogen om »Sundhedspersonale i Europa« af 15. december 2009, som identificerede det presserende problem med den nuværende og fremtidige mangel på sundhedspersonale, især speciallæger og sygeplejersker,
            
         
               5.
            
            
               MINDER OM Kommissionens meddelelse »Europa 2020 — En strategi for intelligent, bæredygtig og inklusiv vækst« af 3. marts 2010, hvor syv flagskibsinitiativer fremsættes, herunder »En dagsorden for nye kvalifikationer og nye job«, hvor målet er at skabe betingelser for en modernisering af arbejdsmarkederne for at øge beskæftigelsen og sikre bæredygtige sociale modeller, og »Unge på vej«.
            
         
               6.
            
            
               MINDER om Verdenssundhedsorganisationen WHO's globale adfærdskodeks, der blev vedtaget på WHO's forsamling den 21. maj 2010, og som tjener som en etisk ramme til vejledning af medlemsstaterne i forbindelse med rekruttering af sundhedspersonale,
            
         
               7.
            
            
               UDTRYKKER TILFREDSHED MED ministerkonferencen i La Hulpe den 9.-10. september 2010 om »Investering i morgendagens europæiske sundhedspersonale: Muligheder for innovation og samarbejde«, som understregede behovet for at udvikle hensigtsmæssige initiativer til at investere i et tilstrækkeligt antal motiverede og veluddannede sundhedsmedarbejdere for at sikre sundhedssystemernes levedygtighed og tilgængelighed,
            
         
               8.
            
            
               UNDERSTREGER, at det voksende antal store og kroniske sygdomme, befolkningens og sundhedspersonalets aldring, patienternes og sundhedssystemernes ændrede behov, patienternes og sundhedspersonalets øgede mobilitet, de videnskabelige fremskridt og fremkomsten af nye teknologier udgør centrale udfordringer for alle medlemsstater og kræver en innovativ tilgang til fremtidens sundhedspersonale,
            
         
               9.
            
            
               ANERKENDER medlemsstaternes indbyrdes afhængighed inden for personalepolitikkerne i sundhedssektoren, især når det gælder sundhedspersonalets mobilitet,
            
         
               10.
            
            
               OPFORDRER medlemsstaterne til
               
                           —
                        
                        
                           at styrke samarbejdet og udvekslingen af god praksis, herunder om indsamling af sammenlignelige data af høj kvalitet, for bedre at kunne støtte udviklingen af medlemsstaternes personalepolitikker i sundhedssektoren fremover, ved at bidrage til, at alle får ens adgang til pleje, idet der sættes særligt fokus på at forudsige sundhedspersonalets fremtidige behov og planlægge et effektivt sundhedspersonale i hele EU,
                        
                     
                           —
                        
                        
                           at øge bevidstheden om betydningen af et attraktivt arbejdsmiljø og attraktive arbejdsvilkår og faglige udviklingsmuligheder med henblik på at motivere sundhedspersonalet og garantere den ydede plejes kvalitet og sikkerhed,
                        
                     
                           —
                        
                        
                           at stimulere uddannelse af sundhedspersonalet med det formål yderligere at fremme plejens kvalitet og sikkerhed og overveje, hvordan EU's finansieringsinstrumenter bedst udnyttes hertil, uden dog at skabe præcedens for de fremtidige finansielle rammer,
                        
                     
                           —
                        
                        
                           overholde WHO's globale adfærdskodeks om international rekruttering,
                        
                     
         
               11.
            
            
               OPFORDRER medlemsstaterne og Kommissionen til
               
                           —
                        
                        
                           at udvikle en handlingsplan, der tilvejebringer muligheder for at støtte udviklingen af medlemsstaternes sundhedspersonalepolitikker, idet medlemsstaternes beføjelser anerkendes, især hvad angår vurdering af kompetenceprofiler, bedre planlægningsmetoder under hensyntagen til identificerede sundhedsbehov, løbende faglig udvikling og rekrutterings- og fastholdelsesstrategier samt for at tackle sundhedspersonalets vigtigste udfordringer i hele EU på mellemlang og lang sigt,
                        
                     
                           —
                        
                        
                           at inddrage patientrepræsentanter og sundhedspersonale såvel som andre relevante aktører fra sundhedsvæsenet i arbejdet med at udvikle denne handlingsplan,
                        
                     
                           —
                        
                        
                           i forbindelse med udviklingen af denne handlingsplan at tage hensyn til andre politikområders potentielle bidrag, især uddannelse, arbejdsmarked, socialområdet og det indre marked,
                        
                     
         
               12.
            
            
               OPFORDRER Kommissionen til
               
                           —
                        
                        
                           at tilskynde til et samarbejde mellem medlemsstaterne og give sin støtte til, at denne handlingsplan inden udgangen af 2012,
                        
                     
                           —
                        
                        
                           at inkludere uddannelse af sundhedspersonalet som et prioritetsområde og overveje, hvordan EU's finansieringsinstrumenter bedst kan udnyttes uden dog at skabe præcedens for de fremtidige finansielle rammer i overensstemmelse med flagskibsinitiativerne »En dagsorden for nye kvalifikationer og nye job« og »Unge på vej« i Europa 2020-strategien,
                        
                     
                           —
                        
                        
                           at sikre, at sundhedsprogrammets arbejdsplan for 2011 kan indeholde en fælles aktion, som tilvejebringer en platform for samarbejde mellem medlemsstaterne om forudsigelse af sundhedspersonalets behov og sundhedspersonaleplanlægning i tæt samarbejde med Eurostat, OECD og WHO.